## Igualtat reivindica les iniciatives impulsades des del Col·legi Oficial d’Enginyeria Informàtica per promoure la inclusió de la dona en el sector de la tecnologia

*** Amb motiu del dia Internacional de les TIC, la directora general d’Igualtat ha manifestat que la incorporació de les xiquetes i les dones en estes àrees “és imprescindible per a reduir la bretxa entre hòmens i dones”
* Ha entregatel premi Ángela Ruiz Robles a Nuria Castells, cofundadora del Centre d’Investigació en Inteligent Data Science and Artificial Intelligence (IDEAI-UPC), per la seua trajectòria professional en enginyeria informàtica**

La directora general d’Igualtat i de l’Institut de les Dones, Davinia Bono, ha reivindicat les iniciatives impulsades des del Col·legi Oficial d’Enginyeria Informàtica per a ‘fomentar i promoure la inclusió de la dona en el sector de la tecnologia’ amb la celebració d’estes jornades.

Davinia Bono ha fet estes declaracions en l’acte de clausura de la I Jornada Nacional de Dones en Enginyeria Informàtica, en el marc de la Setmana Informàtica 2024, amb motiu de la celebració del Dia Internacional de les Xiquetes en les Tecnologies de la Informació i la Comunicació (TIC).

L’esdeveniment, que ha tingut lloc este dijous en el centre d’innovació social i urbana Las Naves de València, ha sigut promogut pel Col·legi Oficial d’Enginyeria Informàtica de la Comunitat Valenciana (COIICV) i el Consell de Col·legis Professionals d’Enginyeria Informàtica d’Espanya (CCII).

En la seua intervenció, la directora general ha declarat que la incorporació de les xiquetes i dones en estes àrees “és imprescindible per a reduir la bretxa entre hòmens i dones i contribuir a l’enfortiment i a la no discriminació per raó de sexe”.

Així mateix, ha recordat que, des del Consell, a través de la Vicepresidència Segona i Conselleria de Servicis Socials, Igualtat i Habitatge, “apostem per diverses mesures per a impulsar l’interés de les xiquetes i dones jóvens en les TIC”, com són el desenvolupament de programes educatius, a través de convenis anuals amb les universitats públiques de la Comunitat Valenciana, a més de subvencions i programes de suport a l’emprenedoria i iniciatives de conscienciació sobre la inclusió de gènere en este sector, entre altres.

I ha afegit que, amb estes mesures es pot ajudar a crear “un entorn més inclusiu i equitatiu” que fomente l’interés i la participació de les xiquetes i les dones jóvens en les tecnologies de la informació i la comunicació.

Prèviament, la directora general ha entregat el premi Ángela Ruiz Robles a Nuria Castells, cofundadora del Centre d’Investigació en Inteligent Data Science and Artificial Intelligence (IDEAI-UPC), per la seua trajectòria professional en enginyeria informàtica.

A més, durant el desenvolupament de la jornada, reconegudes expertes relacionades amb les diferents àrees de coneixement i d’aplicació de l’àmbit de l’enginyeria informàtica han abordat sobre temes i iniciatives en matèria d’igualtat i societat digital, particularment en l’escassa presència de la dona en este sector i les possibles solucions per a canviar la situació actual.

Fecha: 25/04/2024